Ludovicus Comes Schwerin de Krosigk
Ioannes Ludovicus Comes Schwerin de (Theod.: Johann Ludwig (Lutz) Graf Schwerin von) Krosigk (natus 22 Augusti 1887 oppido Staßfurt (Anhaltinus), mortuus 4 Martii 1977 Assindiae) vir publicus Germaniae nullius factionis erat.

Familia et iuventus 
Ludovicus de Krosigk filius septimus Erici de Krosigk et Ludovicae comitis de Schwerin fuit. Anno 1925 a comite Schwerin, avunculo suo, adoptatus est et nunc Ludovicus Comes Schwerin de Krosigk nominatus est. Oppido Rossleben scholam monasterii frequentavit et anno 1905 maturitatem adeptus est. Tum Salinis Saxonicis, in Academia Lausannensi atque Universitate Oxoniensi iurisprudentiae et rebus publicis studebat. Anno 1909 primam probationem accepit. Anno 1918 Ludovicus uxorem duxit atque ex ea quattuor filios atque quinque filias habuit.

Munus 
Tum variis magistratibus Borussiae referendarius iuris laboravit. Anno 1914 miles factus omni tempore Bello Orbis Terrarum I interfuit, postremo succenturio maior. Post bellum finitum Krosigk anno 1919 minister publicus factus est, ab anno 1920 in Administerio Imperii Aerarii Publici laboravit.

Cursus honorum 
Proximis annis saepe promotus et 1 Iunii 1932 ipse Administer Imperii Aerarii Publici in consilio ministrorum de Papen nominatus est. Hunc magistratum et Curtio de Schleicher cancellario et sub dictatura Adolphi Hitler tenuit. Qui eum ex testamento iterum administer aerarii publici destinavit. Cum aliis administris 21 Aprilis 1945 ex Berolino Sovieticis militibus oppugnato in Sliasvicum in oppidum Flensburgum fugit et morte Hitler 2 Maii nuntiato a Carolo Dönitz, praeside novo Germaniae ab Hitler nominato, Administer Imperii Rerum Exterarum in consilio ministrorum pro tempore convocato nominatus est. Praeterea iterum administer aerarii publici atque rector huius consilii fuit, sed nomen cancellarii sibi non assumpsit. 8 Maii exercitus Germanicus se Alligatis dedit et itaque consilium ministrorum Schwerin de Krosigk 23 Maii captum et dissolutum est. Ita Schwerin de Krosigk ultimus administer Imperii Germanici fuit.

Captivus et reus 
Captivus belli anno 1949 accusatus est, quod officia fiscalia sub dicione sua divitias Iudaeorum rapuisset: Ad decem annos carceris damnatus est, sed iam 31 Ianuarii 1951 per praeteritorum veniam liberatus est.

Scriptor et diurnarius 
E carcere liberatus Schwerin de Krosigk nonnullos libros de vita sua et de rebus aerarii publici et de oeconomia scripsit.

Nexus externi 

 Curriculum vitae in pagina Musei Historici Germanici (lingua Theodisca)

Nati 1887
Alumni Universitatis Hallensis
Alumni Universitatis Oxoniensis
Alumni Universitatis Lausoniensis
Administri Imperii Aerarii Publici (Germania)
Administri Imperii Rerum Externarum (Germania)
Cancellarii Germaniae
Mortui 1977